Onnies ‘onbepaald’ geskors vir dié oortredings(Argieffoto: Verskaf) Onderwysers wat aan ernstige misdrywe soos moord, seksuele oortredings of aanranding skuldig bevind word, kan voorts onbepaald verhoed word om weer skool te gee. Onderwysers wat bedrog pleeg met die merk van eksamens, onbillik teen leerders of kollegas diskrimineer of na-ure teen betaling ŉ ander werk doen, kan vir tot vyf jaar geskors word. Die minister van basiese onderwys, Angie Motshekga, het nuwe regulasies in die Staatskoerant aangekondig wat die skorsingstydperk vir onderwysers wat aan misdrywe skuldig bevind word, uiteensit. Die regulasies stippel die verpligte tydperk uit wat ŉ onderwyser nie weer in diens geneem mag word nie, in ooreenstemming met die spesifieke oortreding waaraan hy of sy skuldig bevind is. Hiervolgens mag ŉ onderwyser wat afgedank is, vir ŉ jaar lank nie weer in diens geneem word nie. Enige onderwyser wat aan ŉ seksuele misdryf teen ŉ kind of verstandelik gestremde persoon skuldig bevind is, en wie se naam in die register vir seksoortreders en die kinderbeskermingsregister verskyn, mag nie weer in diens geneem word tot sy naam van die onderskeie registers verwyder is nie. ŉ Onderwyser wat skuldig bevind word aan seksuele aanranding van ŉ leerder, student of kollega, wat ŉ seksuele verhouding met ŉ leerder by die skool aanknoop, wat skuldig bevind word aan die ernstige aanranding van ŉ leerder, student of kollega, wat in die besit van ŉ onwettige middel is of veroorsaak dat ŉ leerder enige van dié oortredings begaan, of ŉ skuldigbevinding aan moord, poging tot moord, verkragting, ernstige of onsedelike aanranding, word onbepaald verhoed om weer in diens geneem te word. Ander oortredings wat ŉ onderwyser kan verhoed om weer in diens geneem te word, sluit in ŉ vier jaar skorsing vir onbillike diskriminasie, ŉ vyf jaar skorsing indien ŉ onderwyser ŉ ander werk in of buite werksure teen vergoeding doen, ŉ vyf jaar skorsing vir enige bedrog, diefstal of korrupsie wat met eksamens verband hou en ŉ drie jaar skorsing vir die seksuele teistering van ŉ kollega. Die regulasies het betrekking op alle onderwysers soos gedefinieer in die Wet op die Indiensneming van Onderwysers. Daar mag glad nie van die voorgeskrewe maatreëls afgewyk word nie en indien daar enige twyfel oor die toepassing van die regulasies in individuele gevalle is, of wanneer daar regverdiging bestaan om van die regulasies af te wyk, moet die departement daaroor ingelig word sodat ŉ die minister ŉ besluit kan neem.